## El Consell aprova la tramitació d’urgència del decret que regula la figura del docent gestor i assessor per a la millora educativa

*** L’objectiu de la figura del docent gestor i assessor és aprofitar l’experiència del professorat per a millorar la planificació, execució i avaluació de les polítiques educatives**

El Consell ha aprovat la tramitació d’urgència del decret pel qual es regula la figura del docent gestor i assessor per a la millora educativa en l’àmbit de l’Administració educativa de la Generalitat.

El nou decret substituïx i actualitza l’anterior figura d’assessor/a i coordinador/a tècnic-docent regulada en el Decret 126/2015. Amb esta figura, es pretén aprofitar l’experiència docent i de gestió del professorat per a millorar la planificació, execució i avaluació de les polítiques educatives.

Estos assessors, una vegada seleccionats, s’adscriuran funcionalment a òrgans superiors, òrgans directius i direccions territorials de la Conselleria competent en matèria d’educació. La forma ordinària de provisió serà la de lliure designació, mitjançant convocatòria pública i resolució de la direcció general competent en personal docent.

També podran exercir-se en comissió de servicis per personal funcionari de carrera amb destinació definitiva o adscripció provisional. La comissió de servicis tindrà una duració inicial de dos cursos acadèmics consecutius, renovables per períodes d’igual duració, prèvia avaluació positiva de l’acompliment.

Fecha: 12/12/2025